Tanskalaistutkimuksen mukaan valvominen voi auttaa masennukseen, yleisradioyhtiö SR (siirryt toiseen palveluun) kertoo. Masennuspotilaat valvoivat joka toisen yön viikon ajan. Samalla heille annettiin neuvoja nukkumiseen ja valoterapiaa. Tutkimuksen mukaan 62 prosenttia parani.

– Unirytmi häiriintyy usein psyykkisesti sairailla, ja he tarvitsevat ehkä apua unirytmin muuttamiseen. Se voi selittää, miksi menetelmä oli niin tehokas, psykiatrian erikoislääkäri Åsa Westrin arvioi.

Kööpenhaminan yliopiston tutkimukseen osallistui 30 masennuspotilasta. Kaikki olivat kärsineet masennuksesta kauemmin kuin kaksi vuotta, eivätkä saaneet apua masennuslääkkeistä.

Tutkimuksen mukaan suuri osa potilaista parani jo muutamien vuorokausien jälkeen. He olivat terveitä vielä puoli vuotta myöhemmin. Tutkimus julkaistaan Acta Psychiatrica Scandinavia -lehdessä.